Dié bagasie nie meer op OR Tambo toegelaat(Foto: Argieffoto) Nuwe bagasiereëls wat strook met die bagasieriglyne van die Internasionale Lugvervoervereniging word sedert Maandag op die OR Tambo Internasionale Lughawe toegepas. Luidens ŉ mediaverklaring deur die lughawe veroorsaak sakke en tasse met lang bandjies of wat geen plat oppervlaktes het nie blokkasies in die bagasiehanteringstelsel. Die lughawe glo die implementering van dié nuwe reëls, wat bagasie van onreëlmatige vorms en groottes verbied, sal help om hierdie blokkasies te voorkom. “Dié blokkasies kan afdelings van die bagasiehanteringstelsel laat stilstaan, wat daartoe lei dat bagasielewering na en van vliegtuie vertraag word en sodoende word passasiers en lugrederye verontrief,” lui die verklaring. Die lughawe se bestuur oorweeg reeds sedert vroeg verlede jaar die nuwe reëls en daar is ná uitgebreide konsultasies met die lugdiensoperateurskomitee en ander liggame wat die lugdienste verteenwoordig ooreengekom om bagasievoorwaardes te aanvaar wat soortgelyk is aan dié wat op ander internasionale lughawens toegepas word. “Ons besef dat hierdie nuwe bagasiereëls moontlik ongerief en addisionele uitgawes vir sommige passasiers tot gevolg kan hê. Daarom is dit nie ŉ stap wat ons ligtelik geneem het nie,” het Kris Reddy, assistentbestuurder vir operasionele dienste van die lughawe, gesê. “ŉ Klein hoeveelheid sakke en tasse van onreëlmatige vorms en groottes wat stilstande in die bagasiehanteringstelsel veroorsaak, skep baie groter ongerief vir die meerderheid passasiers. Ons het die saak vir langer as ŉ jaar oorweeg en verskeie moontlikhede ondersoek. “Dit is ons mening, en lugdienste en ander belanghebbendes is dit ook eens, dat die verandering van reëls oor onreëlmatige bagasie die algehele vlak van diens aan alle passasiers sal verbeter,” het Reddy bygevoeg. Terminaal 1 van die Dubai Internasionale Lughawe het onlangs dieselfde soort bagasiereëls begin toepas. Die nuwe bagasiereëls is soos volg: – Slegs bagasie met reëlmatige vorms sal by inboektoonbanke toegelaat word. Dit beteken dat sakke of tasse ten minste een plat oppervlakte moet hê om aanvaar te word deur die inboekstelsel. – Ronde of onreëlmatige bagasie en sakke of tasse met lang bande sal nie toegelaat word deur die inboekstelsel nie. Passasiers wat bagasie wil inboek wat nié aan die reëls voldoen nie, sal die opsie gebied word om hul bagasie te laat toedraai met een plat kant by die lughawe se goedgekeurde bagasietoedraaistasies. (Foto: Acsa)